‘મિડ-ડે’માં ગાંધીજી પણ ખુશ થાય એવા એક સમાચાર આવેલા. સાબરમતીના આ સંતે અમદાવાદના આશ્રમમાંથી સ્વાધીનતાની લડતનો પાયો નાખ્યો હતો એ સાબરમતીની જેલના ૨૦૧૭ના કેદીઓએ કમાલ કરી કે બધા કેદીઓએ સાથે મળીને એક મૅગેઝિન પ્રગટ કર્યું હતું. મૅગેઝિન પ્રગટ કરવું અને એને ચાલુ રાખવું એ ખાંડાના ખેલ છે. મારા ઘરે એક દિવસ જાણીતા લેખક સૌરભ શાહ મળવા આવ્યા. મારી ઉંમર ૮૬ની થઈ છે ત્યારે મેં સૌરભ શાહનો દાણો ચાંપ્યો. મેં દરખાસ્ત કરી કે ‘ચાલો એક સાપ્તાહિક પ્રગટ કરીએ.’ તો તરત એક મિનિટની રાહ જોયા વગર જાણે તોબા પોકારતા હોય તેમ સૌરભ શાહ બોલી ઊઠuા, ‘તમારી પાસે કેટલા વધારાના પૈસા છે? મને આપી દો. અને મૅગેઝિન પ્રગટ કરવાનું નામ ન લો, માંડી વાળો.’ મેં પણ મારાં સ્વતંત્ર સાપ્તાહિક શરૂ કરીને બંધ કયાર઼્ છે. આર્થિક અને બીજા માર ખાધા છે. સૌપ્રથમ તમારે મૅગેઝિનને જિવાડવા જાહેરખબર આપનારની ગુલામી કરવી પડે છે. તમારી કહેવાતી કલમની સ્વતંત્રતા માર ખાય છે, પરંતુ ‘મિડ-ડે’ના સમાચાર સાંભળીને મને આ લખવાનું મન થયું કે કેદીઓએ સાથે મળીને મૅગેઝિન પબ્લિશ કર્યું. આ સમાચાર વાંચીને મને લેખનું મથાળું કરવાનું મન થયું કે સાબરમતીના અસંતો તમે તો કમાલ કરી છે. જોકે આ ‘વન ટાઇમ અફેર’ હશે. મૅગેઝિન પ્રગટ કરવું અને પછી એને ચાલુ રાખવા લાં...બી આવરદા આપવી મુશ્કેલ છે. ઘણા સર્જકો મૅગેઝિનને અમર કરવા માટે જાતે શહીદ થયા છે. વજુ કોટક આવા શહીદ હતા.